**Poučenie**

Príspevok na presťahovanie za prácou je samostatným typom príspevku, ktorý je súčasťou aktívnych opatrení na trhu práce.

Na poskytnutie príspevku na presťahovanie za prácou je právny nárok.

Úrad práce, sociálnych vecí a rodiny poskytuje mesačne príspevok na presťahovanie za prácou na *úhradu časti výdavkov na bývanie súvisiacich so zmenou pobytu v súvislosti so získaním zamestnania najmenej na šesť mesiacov* zamestnancovi, ktorý bol uchádzačom o zamestnanie vedeným v evidencii uchádzačov o zamestnanie najmenej tri mesiace a ktorý bol vyradený z evidencie uchádzačov o zamestnanie z dôvodu podľa § 36 ods. 1 písm. a), ak o príspevok na presťahovanie za prácou písomne požiada najneskôr do 6 mesiacov odo dňa vyradenia z evidencie uchádzačov o zamestnanie.

***Účelom príspevku na presťahovanie za prácou* je zabezpečiť** využívanie podpory pracovnej mobility na riešenie nedostatku pracovníkov v regiónoch s absenciou, resp. nedostatkom pracovnej sily.

***Oprávneným žiadateľom*** je zamestnanec, ktorý:

1. bol uchádzačom o zamestnanie vedeným v evidencii uchádzačov o zamestnanie **najmenej tri mesiace**,
2. bol vyradený z evidencie uchádzačov o zamestnanie z dôvodu **vzniku pracovného pomeru alebo obdobného pracovného vzťahu okrem pracovnoprávneho vzťahu založeného dohodami o prácach vykonávaných mimo pracovného pomeru** (dohoda o vykonaní práce, dohoda o pracovnej činnosti, dohoda o brigádnickej práci študentov),
3. **alebo ktorý požiada o poskytnutie príspevku počas poberania príspevku podľa § 53,**
4. **alebo požiada o poskytnutie príspevku do jedného mesiaca od skončenia poskytovania príspevku podľa § 53.**

*Ak zamestnanec počas obdobia poberania príspevku presťahovanie za prácou skončí pracovný pomer a bezprostredne uzavrie ďalší pracovný pomer, príspevok na presťahovanie za prácou sa po skončení pracovného pomeru bude naďalej poskytovať. Úrad vykoná finančnú kontrolu a uzavrie so zamestnancom dodatok k dohode o poskytovaní príspevku na presťahovanie za prácou ak je to potrebné.*

***Hmotnoprávne podmienky nevyhnutné pre vznik nároku na poskytnutie príspevku na presťahovanie za prácou:***

1. Zamestnanec bol pred vyradením z evidencie uchádzačov o zamestnanie vedený v evidencii uchádzačov o zamestnanie najmenej 3 mesiace a vyradený z evidencie uchádzačov o zamestnanie z dôvodu § 36 ods. 1 písm. a),
2. Zamestnanec získal zamestnanie aspoň na 6 mesiacov,
3. Zamestnanec si zmenil miesto trvalého,
4. Nové miesto trvalého pobytu je od miesta pôvodného pobytu vzdialená najmenej 70km,
5. žiadosť o poskytnutie príspevku presťahovanie za prácou s povinnými prílohami sa podáva na úrade, v ktorého evidencii uchádzačov o zamestnanie bol zamestnanec vedený, najneskôr do šiestich mesiacov odo dňa vyradenia z evidencie uchádzačov o zamestnanie.

***Hmotnoprávne podmienky nevyhnutné pre vznik nároku na poskytnutie príspevku na presťahovanie za prácou v prípade* žiadateľ podľa § 53c ods. 1 písm. b) zákona o službách zamestnanosti:**

1. Zamestnanec má zamestnanie aspoň na 6 mesiacov
2. Zamestnanec si zmenil miesto trvalého pobytu,
3. Nové miesto prechodného pobytu alebo trvalého pobytu je od miesta pôvodného pobytu vzdialená najmenej 70km,
4. žiadosť o poskytnutie príspevku na presťahovanie za prácou sa podáva na úrade, v ktorého evidencii uchádzačov o zamestnanie bol zamestnanec vedený, počas poskytovania príspevku podľa § 53 alebo do jedného mesiaca od skončenia poskytovania príspevku podľa § 53.

***Vznik nároku na poskytnutie príspevku na presťahovanie za prácou*** je podmienený zmenou miesta trvalého pobytu *v súvislosti so získaním zamestnania najmenej na šesť mesiacov*, pričom miesto nového trvalého pobytu na území Slovenskej republiky musí byť vzdialené od miesta pôvodného trvalého pobytu najmenej 70 km.

### ***Za výdavky na presťahovanie za prácou sa považujú preukázané výdavky na:***

1. úhradu za plnenia poskytované s užívaním bytu alebo
2. nájomné,
3. výdavky súvisiace s presťahovaním (napr. sťahovacia služba)

*V prípade zmeny pobytu žiadateľ má právo si vybrať, či počas obdobia poberania príspevku na presťahovanie za prácou bude preukazovať výdavky na úhradu za plnenia poskytované s užívaním bytu alebo nájomné.*

***Za plnenia poskytované s užívaním bytu sa považujú najmä:***

1. dodávka tepla,
2. dodávka teplej úžitkovej vody,
3. dodávka pitnej vody,
4. dodávka plynu,
5. dodávka elektrickej energie,
6. odvádzanie odpadových vôd a splaškov verejnými kanalizáciami alebo zabezpečovanie ich odvozu, poplatky za zrážkovú vodu,
7. prevádzka výťahov,
8. osvetlenie spoločných častí a spoločných zariadení domu,
9. upratovanie spoločných častí a spoločných zariadení domu,
10. čistenie prístupových chodníkov,
11. poistenie bytového domu,
12. likvidácia domového odpadu,
13. fond prevádzky, údržby a opráv domu,
14. poplatok za havarijnú službu,
15. poplatok za výkon správcovskej činnosti,
16. spracovanie vyúčtovania,
17. iné.

Písomnú žiadosť o poskytnutie príspevku na presťahovanie za prácou vrátane príloh možno podať:

* **osobne** na úrade, v ktorého evidencii uchádzačov o zamestnanie bol zamestnanec vedený (rozhodujúci je dátum podania v podateľni príslušného úradu) alebo
* **prostredníctvom inej osoby** na úrade, v ktorého evidencii uchádzačov o zamestnanie bol zamestnanec vedený (rozhodujúci je dátum podania v podateľni príslušného úradu), alebo
* **poštou (doporučene)** na adresu úradu, v ktorého evidencii uchádzačov o zamestnanie bol zamestnanec vedený (rozhodujúci je deň doručenia žiadosti o poskytnutie príspevku na presťahovanie za prácou na úrad).
* **Prostredníctvom elektronického podania** opatreného elektronickým podpisom.

Príspevok sa ***neposkytuje súčasne***, ak je zamestnancovi *poskytovaný príspevok podľa § 53 alebo 53a zákona o službách zamestnanosti*.

***Obdobie poskytovania príspevku na presťahovanie za prácou*** je najviac počas dvoch rokov.

***Výška príspevku na presťahovanieu za prácou pre všetkých žiadateľov:***

a) najviac 4 000 eur v úhrne za dva roky,

b) najviac 6 000 eur v úhrne za dva roky.

**O vyplatenie príspevku môže žiadateľ požiadať kedykoľvek počas obdobia poskytovania.**

***Poskytovateľom príspevku na presťahovanie za prácou*** je úrad, v ktorého evidencii uchádzačov o zamestnanie bol zamestnanec vedený. Úrad poskytuje príspevok na presťahovanie za prácou **do 30 kalendárnych dní od preukázania trvania zamestnania a výdavkov na bývanie alebo výdavkov na presťahovanie** iba v prípade, ak tieto skutočnosti zamestnanec preukáže.

***Opätovné poskytnutie príspevku na presťahovanie za prácou*** prichádza do úvahy najskôr po uplynutí dvoch rokov od ukončenia obdobia jeho poskytovania.

### 

Žiadateľ je povinný doložiť doklady preukazujúce oprávnenosť výdavkov na bývanie súvisiacich so zmenou pobytu alebo doklady preukazujúce výdavky na presťahovanie. Pri preukazovaní výdavkov na bývanie súvisiacich so zmenou pobytu žiadateľ je povinný doložiť doklady o ich úhrade vystavené na meno žiadateľa. Výdavky na presťahovanie je možné preukázať účtovným dokladom, ktorý nemusí byť vystavený na meno.

Ak žiadateľ, ktorý žije v manželskom zväzku, doloží doklady o uhradených platbách vystavené na meno manžela/manželky, zamestnanec úradu preverí rodinný vzťah (manžel - manželka). Ak preverovaný rodinný vzťah súhlasí, zamestnanec úradu bude považovať tieto výdavky za **oprávnené**.

Ak žiadateľ doloží doklady o uhradených platbách vystavené na iné meno ako meno žiadateľa (napr. na meno rodinného príslušníka), zamestnanec úradu bude považovať tieto výdavky za **neoprávnené**.

**Svojím podpisom potvrdzujem, že som poučeniu v plnom rozsahu porozumel(a).**

V .................................................. dňa ....................

–––––––––––––––––––––––

podpis